钦定古今图书集成/明伦汇编/官常典/第792卷 > 史弥巩
## 钦定古今图书集成/明伦汇编/官常典/第792卷 > 史弥巩

按《宋史》本传：“弥巩，字南叔，弥远从弟也。好学强记。绍
熙四年，入太学，升上舍。时弥远柄国，寄理不获试，淹
抑十载。嘉定十年，始登进士第。时李𡌴开鄂，阃知弥
巩持论不阿，辟谘幕府。事寿昌戍卒失律，欲尽诛其
乱者，乃请诛倡者一人，军心感服。改知溧水县，首严
庠序之教。端平初，入监都进奏院，转对，有君子小人”
才不才之奏，《护蜀保江之奏》。嘉熙元年，都城火，弥巩
应诏上书，谓修省之未至者有五。又曰：“天伦之变，世
孰无之？陛下友爱之心，亦每发见。”洪咨夔所以蒙陛
下殊知者，谓霅川之变非济邸之本心，济邸之死非
陛下之本心。其言深有以契圣心耳。矧以先帝之子，
陛下之兄，乃使不能安其体魄于地“下，岂不干和气、
召灾异乎？蒙蔽把握，良有以也。”出提点江东刑狱。岁
大旱，饶、信、南康三郡大侵，谓振荒在得人，俾釐户为
五甲，乙以等第振粜，丙为自给，丁籴而戊济，全活为
口一百一十四万有奇。徽之休宁，有淮民三十馀辈，
操戈劫人财，逮捕，法曹以不伤人论罪。弥巩曰：“持兵
为盗，贷之是滋盗也。”推情重者僇数人，一道以宁。饶
州兵籍溢数，供亿不继，请汰冗兵。令下，营门大噪，乃
呼诸校谓曰：“汰不当，许自陈，敢哗者斩！”咸叩头请罪，
诸营帖然，廪给亦大省。召为司封郎中，以兄子嵩之
入相，引嫌丐祠，遂以直华文阁知婺州，时年已七十。
丐祠，提举崇禧观。里居，绝口不道时事。卒年八十。真
德秀尝曰：“史南叔不登宗衮之门者三十年，未仕则
为其寄理，已仕则为其排摈，皭然不污有如此。五子。”
长肯之，终刑部郎官；能之、有之、胄之，俱进士。肯之子
蒙卿，咸淳元年进士，调江阴军教授。早受业色川阳
恪，为学淹博，著书立言，一以朱熹为法。